## Rješenje kojim se društvu Agrokor d.d., Zagreb, odobrava objavljivanje ponude za preuzimanje društva Vupik d.d., Vukovar

### NN 32/2010 (12.3.2010.), Rješenje kojim se društvu Agrokor d.d., Zagreb, odobrava objavljivanje ponude za preuzimanje društva Vupik d.d., Vukovar

HRVATSKA AGENCIJA ZA NADZOR FINANCIJSKIH USLUGA

795

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, na temelju Zahtjeva društva Agrokor d.d., Zagreb, Trg Dražena Petrovića 3, za odobrenje objavljivanja ponude za preuzimanje društva Vupik d.d., Vukovar, Sajmište 113/c, na sjednici održanoj 4. ožujka 2010. godine, donijela je

RJEŠENJE

1. Društvu Agrokor d.d., Zagreb, Trg Dražena Petrovića 3, odobrava se objavljivanje ponude za preuzimanje društva Vupik d.d., Vukovar, Sajmište 113/c.

2. Ovo Rješenje objavit će se u »Narodnim novinama«.

Obrazloženje

I. Društvo Agrokor d.d., Zagreb, Trg Dražena Petrovića 3 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 12. veljače 2010. godine, na temelju odredbe članka 24. stavak 1. Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva Vupik d.d., Vukovar, Sajmište 113/c, ponudu za preuzimanje i isprave iz članka 22. stavak 3. Zakona, a 3. ožujka 2010. godine tražene izmjene i dopune ponude za preuzimanje.

II. Vupik d.d., Vukovar, Sajmište 113/c, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva Vupik d.d., Vukovar (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb, 28. studenog 2005. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona, 1. siječnja 2009. godine, smatraju se uvrštenim u redovito tržište Zagrebačke burze d.d..

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. Zakona, 13. siječnja 2010. godine, stjecanjem 1.251.163 redovnih dionica Ciljnog društva, s pravom glasa, pojedinačne nominalne vrijednosti 400,00 kuna, ukupne nominalne vrijednosti 500.465.200,00 kuna, što predstavlja 83,11% udjela u temeljnom kapitalu Ciljnog društva i daje 83,23% glasova od ukupnog broja glasova koje daju dionice Ciljnog društva s pravom glasa.

Predmetne dionice Ciljnog društva, Ponuditelj je stekao temeljem Ugovora o prodaji i prijenosu dionica Ciljnog društva, sklopljenog 13. siječnja 2010. godine s Hrvatskim fondom za privatizaciju, Zagreb, Ivana Lučića 6-8, i Hrvatskim vodama, pravne osobe za upravljanje vodama, Zagreb, Ulica grada Vukovara 220.

Prema izjavi Ponuditelja, dostavljenoj uz Zahtjev, osim navedenog stjecanja, isti nije sklapao druge pravne poslove u cilju stjecanja dionica Ciljnog društva.

IV. Rješenjem Agencije u predmetu klasa: UP/I-451-08/07-12/3, od 12. travnja 2007. godine, suspendirano je uvrštenje svih dionica Ciljnog društva na Kotaciji javnih dioničkih društava Zagrebačke burze d.d.

Nadalje, svojim Rješenjem klasa: UP/I-451-04/07-12/3, od 28. siječnja 2010. godine, Agencija je utvrdila da su se s danom 28. siječnja 2010. godine stekli uvjeti za nastavak uvrštenja svih dionica društva Ciljnog društva, na Redovito tržište Zagrebačke burze d.d. Zagreb.

Odredbom članka 16. stavak 2. Zakona, propisano je da cijena u ponudi za preuzimanje ne može biti niža od najviše cijene po kojoj su ponuditelj i osobe koje s njim djeluju zajednički stekli dionice s pravom glasa u razdoblju od jedne godine prije dana nastanka obveze.

Sukladno odredbi članka 16. stavak 3. Zakona, ako je prosječna cijena dionica istog izdavatelja, ostvarena na burzama i uređenim javnim tržištima, viša od cijene iz stavka 2. navedenoga članka, ponuditelj je obvezan ponuditi višu cijenu, s tim da se prosječna cijena izračunava za svaku burzu ili uređeno javno tržište kao ponderirani prosjek svih cijena ostvarenih na burzi ili uređenom javnom tržištu u zadnja tri mjeseca prije nastanka obveze na objavljivanje ponude za preuzimanje.

Suspenzija uvrštenja dionica Ciljnog društva na kotaciji Zagrebačke burze, u skladu s naprijed navedenim Rješenjem Agencije od 12. travnja 2007. godine, značila je nemogućnost trgovanja dionicama Ciljnog društva na burzi odnosno uređenom tržištu, sve do donošenja Rješenja Agencije 28. siječnja 2010. godine te nemogućnost izračuna prosječne cijene dionica Ciljnog društva u skladu s odredbom članka 16. stavak 3. Zakona, kao ponderiranog prosjeka svih cijena ostvarenih na burzi ili uređenom javnom tržištu u zadnja tri mjeseca prije nastanka obveze na objavljivanje ponude za preuzimanje.

Stoga je i u potvrdi Zagrebačke burze d.d., Zagreb, od 1. veljače 2010. godine, dostavljenoj uz Zahtjev za odobrenje objavljivanja ponude za preuzimanje, navedeno da u razdoblju od 12. listopada 2009. godine do 12. siječnja 2010. godine, nije bilo transakcija s dionicama Ciljnog društva.

Slijedom izloženog, odredba stavka 3. članka 16. Zakona, ne može se primijeniti u konkretnom slučaju pa je Ponuditelj obvezan za dionice Ciljnog društva koje su predmet ponude za preuzimanje, ponuditi minimalno cijenu po kojoj je stekao dionice Ciljnog društva s pravom glasa u razdoblju od jedne godine prije dana nastanka obveze na objavljivanje ponude za preuzimanje, u skladu s odredbom članka 16. stavak 2. Zakona.

V. Cijena koju se Ponuditelj u ponudi za preuzimanje obvezuje platiti po dionici iznosi 23,98 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 23,98 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 23,98 kuna po dionici, određena u skladu s odredbom članka 16. stavak 2. Zakona.

VI. Ponuditelj je imatelj 1.251.163 redovnih dionica Ciljnog društva, a temeljni kapital Ciljnog društva podijeljen je na 1.505.473 redovnih dionica, nominalne vrijednosti 400,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih 254.310 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Erste&steiermärkische bank d.d, Rijeka, kao garanta, u korist osoba koje će pohraniti svoje dionice u ponudi za preuzimanje.

VII. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/09).

VIII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

IX. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/10-10/1

Urbroj: 326-111/10-5

Zagrebu, 4. ožujka 2010.

Član Uprave
Željko Kopčić, v. r.

Rješenje, NN 32/2010-795